༈ །བྱིའུ་ནས་ཟན་བྲུན་དཀར་ཐུན་ལྔ་ལ། །གསེར་མདོག་དེ་མཉམ་གླ་རྩི་ཐུན་གཅིག་རྣམས། །ཞིབ་བཏགས་ཁབ་མིག་ཙམ་རེ་བཏབ་པ་ཡིས། །ལིང་ཐོག་
ཤ་འཛེར་སྐྱ་འགྲིབ་ཀུན་ལ་ཕན། །དེ་ཡང་མིག་ཆུ་མ་ཐོན་བར་དུ་བཞག །དེ་ནས་འབྱེད་བཙུམ་བྱས་པས་སྨན་རོ་དོན། །སྲིན་ལག་ཁྲག་གིས་ལིང་ཐོག་ཤ་འཛེར་གཅོད། །ར་མཆིན་དམར་པོ་ཟོས་ན་སྲོད་ལོང་
སེལ། །ཚྭ་ལ་ཆུ་བཅད་རུ་རྟ་བསྲེག་པའི་ཐལ། །ཆ་མཉམ་སྦྱར་བ་ཁབ་མིག་གང་ཙམ་གདབ། །དེས་ཀྱང་ལིང་ཐོག་གསར་རྙིང་རྩད་ནས་ཐོན། །སྤང་རྒྱན་ཁུ་བས་མིག་ཉིད་དུ་བ་དང་། །ཁ་བས་ཕྱིད་པ་ཀུན་
ལ་ཕན་ཅེས་བཤད། །གྲ་མ་ཤོར་ན་སྔགས་འདི་སྣ་ནས་གདབ། །ཨོཾ་ལ་ལིང་ཡ་མ་ད་ན་ཏིང་མ་སྭཱ་ཧཱ། ཡང་ན་སྔགས་འདི་གཡས་གཡོན་གོ་ལྡོག་པའི། །སྲིན་ལག་ལ་གདབ་འཕུར་བས་ངེས་པར་ཕན། །
ཨོཾ་དར་མདིང་སྭཱ་ཧཱ། སོ་སྲིན་སྲུང་ན་སྔགས་འདི་ཤོག་བུར་བྲིས། །གླ་གུལ་ཆུས་བྱུགས་ལུང་ཐག་དམར་པོ་བྱ། །སོའི་སྲིན་བུ་སྲུངས་ཤིག །ཙི་རི་ནི་རི་ནན་རྦདཿ རྟ་སྤུ་བསྲེག་ཐལ་བཏབ་པས་སྣ་ཁྲག་གཅོད། །

དྲི་ཆུ་བར་བས་ཁ་བཀྲུས་གླ་རྩི་དང་། །ནག་མཚུར་ལྡེ་གུ་བྱུགས་པས་ཁ་ནད་སེལ། །ཡང་ན་སྲུང་སྐྱེར་ཧོང་ལེན་སེང་ཕྲོམ་དང་། །རུ་རྟ་མར་དཀར་སྦྱར་ལ་བྱུགས་པས་ཕན། །གསེར་མདོག་བྲག་ཞུན་ཤ་ཆེན་
བ་ཤ་ཀ །ཞིབ་བཏགས་བུ་རམ་སྦྱར་བྱུགས་བད་མཆུ་སེལ། །ཡང་ན་ཆུ་རྩ་བུལ་ཏོག་སྦྱར་བའམ། །རྒུན་འབྲུམ་ཐལ་བ་བྱུགས་ཀྱང་ཕན་པར་ངེས། །ལྕེ་རྩེ་སྐྲངས་ནས་རྣག་ཏུ་མི་འགྲོ་བར། །གོང་གི་ཡུངས་
སྐྱེར་སྦྱོར་བས་མྱུར་དུ་བརྡོལ། །གྲེ་འགགས་ནལ་ཤམ་པི་ལིང་རྒྱ་སྐྱེགས་རྣམས། །ཆ་མཉམ་ཆུ་དྲོན་ལ་བླུགས་བཏང་པས་ཕན། །གློ་བུར་གྲེ་འགགས་ཨ་རུ་འོ་མར་སྤངས། །སྔགས་ནི། ཨོཾ་མ་ནུ་མ་ནུ་ཏྲིང་ཏོ་
ལ་སྭཱ་ཧཱ། ཞེས་པ་མང་བཟླས་བཏབ་པས་མཆོག་ཏུ་ཕན།